**Galwad Agored: Encil i Ddramodwyr yng Nghanolfan Ysgrifennu Tŷ Newydd**

Tudalen 2-7: **Cyflwyniad**

Tudalen 8-14: **Cwestiynau Cyffredin**

Tudalen 15-19: **Ffurflen Gais**

**Cyflwyniad**

Mae Llenyddiaeth Cymru a Theatr y Sherman yn falch o gynnig cyfle datblygu rhad ac am ddim i ddramodwyr sy’n cael eu tangynrychioli yn y byd theatr a llenyddiaeth yng Nghymru.

* **Dyddiadau’r cwrs**: Dydd Llun 13 – dydd Gwener 17 Mehefin 2022
* **Tiwtoriaid**: Branwen Davies ac Alice Eklund
* **Dyddiad cau i ymgeisio**: 5.00 pm dydd Llun 2 Mai

Ymunwch â **Branwen Davies** ag **Alice Eklund** o Theatr y Sherman am encil i ddatblygu eich sgiliau sgriptio i’r llwyfan yn Nhŷ Newydd, canolfan ysgrifennu genedlaethol Llenyddiaeth Cymru.

Bydd yr encil hon i ddramodwyr o Gymru yn cael ei chynnig yn rhad ac am ddim i ddeg awdur drwy broses ymgeisio gystadleuol. Byddwn yn edrych am ddramodwyr lled-newydd sydd â nodweddion sy’n cael eu tangynrychioli yn y byd llenyddiaeth a drama i ymuno â ni, ac yn benodol, byddwn yn edrych am awduron o liw ac/neu awduron anabl.

|  |
| --- |
| **Pam eich bod yn blaenoriaethu dramodwyr o liw ac/neu anabl?**  Mae Llenyddiaeth Cymru a Theatr y Sherman yn credu’n gryf fod yn rhaid i ddarllenwyr a chynulleidfaoedd weld pobl a sefyllfaoedd tebyg i’w hunain mewn llyfrau, perfformiadau a gweithiau celf er mwyn teimlo fel eu bod yn perthyn i’r byd celfyddydol yng Nghymru.  Mae cymunedau Cymru yn amrywiol ac yn eang, ac nid yw cymunedau o liw na phobl sydd yn byw ag anableddau yn draddodiadol wedi bod â chynrychiolaeth deg na gweledol yn ein ffurfiau celfyddydol.  Mae’n rhaid i hyn newid.  Rydym felly yn blaenoriaethu’r unigolion hyn sy’n cael eu tangynrychioli er mwyn sicrhau fod llyfrau a dramâu newydd sydd yn adrodd straeon amrywiol, aml-gefndir, yn cael eu mwynhau a’u dathlu yn y dyfodol.  Os nad ydych yn gymwys i ymgeisio am y cyfle hwn, cysylltwch â [Llenyddiaeth Cymru](https://www.llenyddiaethcymru.org/contact/) a [Theatr y Sherman](https://www.shermantheatre.co.uk/crewyr-theatr/?lang=cy) i ddysgu am gyfleoedd pellach sydd ar gael i ddatblygu awduron a llenorion o bob cefndir. |

**Beth fydd yn digwydd ar yr encil?**

Byddwn yn dy annog i gyrraedd gyda syniad bras, a byddi yn gadael ar ddiwedd yr wythnos gyda thudalennau cyntaf dy drama – a chynllun strwythurol pendant i’w ddatblygu yn dy amser eich hun.

Byddwn yn cadw mewn cysylltiad ar ôl y cwrs, ac yn annog yr awduron i gadw mewn cysylltiad ar-lein.

**Yn ystod yr wythnos, byddwch yn:**

* Cymryd rhan mewn gweithdai grŵp i ddatblygu eich crefft.
* Cael cyfle i ddatblygu eich syniad gwreiddiol, a’i osod ym myd y ddrama.
* Creu cymeriadau a deialog credadwy. Creu strwythur i gynnal y stori. Archwilio a gwthio ffiniau y ddrama lwyfan.
* Cyfarfod un-i-un gyda’r tiwtoriaid a gyda staff Llenyddiaeth Cymru i drafod eich datblygiad fel awdur.
* Cael cyfle i wrando ar arbenigwyr gwadd o’r diwydiant theatr yn siarad am eu profiadau.
* Darllen darnau o sgriptiau, rhannu eich gwaith gyda’r grŵp, a gwylio clipiau o ddramâu.
* Mwynhau amser rhydd i ysgrifennu a chymdeithasu.

**Yr Iaith Gymraeg**

Bydd yr encil yn cael ei chynnal drwy gyfrwng y Saesneg yn bennaf, ond mae croeso mawr i ddramodwyr sydd yn awyddus i ddatblygu gwaith drwy gyfrwng y Gymraeg – does dim angen iaith na gramadeg perffaith!

Mae’r tiwtoriaid yn ddwyieithog, ac felly bydd modd cynnal cyfarfodydd un-i-un drwy gyfrwng y Gymraeg. Mae posibiliad i greu gwaith dwyieithog hefyd.

**Y Tiwtoriaid**

**Branwen Davies**

Mae **Branwen Davies** yn ddramodydd, dramatwrg a chyfarwyddwr sydd yn gweithio yn y Gymraeg a’r Saesneg. Hi yw Rheolwr Llenyddol Theatr y Sherman, ac mae’n arwain ar gyrsiau ysgrifennu a datblygu dramodwyr y theatr. Mae hi hefyd wedi gweithio fel darlithydd drama a pherfformio mewn sawl prifysgol yng Nghymru.

Mae Branwen yn aelod o Dirty Protest ac yn un o sefydlwyr y cwmni theatr Os Nad Nawr. Mae Branwen wedi cydweithio gyda nifer o gwmnïau yng Nghymru gan gynnwys Theatr Genedlaethol Cymru, Papertrail, Illumine, Cwmni’r Frân Wen, Dirty Protest, Blas Pontio, Theatr y Sherman a Criw Brwd.

**Alice Eklund**

Artist aml-gyfrwng o Gaerdydd yw **Alice Eklund**. Mae’n bennaf yn gweithio fel cyfarwyddwr theatr a dramatwrg ar weithiau newydd gan fenywod ar gyfer dramâu a sioeau cerdd. Mae’n gweithio fel Cydymaith Llenyddol i Theatr y Sherman. Fel artist cwîar, dwyieithog sydd yn byw ag anabledd, mae ganddi ddiddordeb mewn datblygu darnau sydd yn gwthio ffiniau theatr iaith Gymraeg.

Dros y blynyddoedd, mae Alice wedi gweithio â nifer o gwmnïoedd yn cynnwys National Theatre Wales, Canolfan y Mileniwm, Theatr y Sherman, Theatre Uncut, Goodspeed a The Other Room. Alice yw sefydlydd BolSHE, grŵp creadigol a gaiff ei arwain gan fenywod, sydd yn dathlu a rhoi sylw i leisiau menywod creadigol Cymreig.

**Sut ydw i’n gwneud cais?**

I ymgeisio, [llenwch y Ffurflen Gais yma](https://www.surveymonkey.co.uk/r/KW6ZFSZ) ar SurveyMonkey. Neu gallwch lenwi’r ffurflen gais isod, a’i gyrru at [post@llenyddiaethcymru.org](mailto:post@llenyddiaethcymru.org)

Yn ogystal â gofyn am eich manylion personol, bydd y ffurflen yn gofyn i chi esbonio pam eich bod eisiau ymgeisio, ac yn gofyn i chi ddarparu enghraifft o waith sgript – neu syniad am sgript.

Os oes angen cymorth arnoch i wneud cais, [cysylltwch â ni](https://www.llenyddiaethcymru.org/contact/) am sgwrs anffurfiol.

Byddwn yn cysylltu â’r ymgeiswyr i gyd cyn dydd Gwener 13 Mai.

**Cwestiynau Cyffredin**

* **Pwy sydd yn gymwys i ymgeisio am y encil hwn?**

Rhaid i ymgeiswyr fod dros 18 oed ac yn byw yng Nghymru.

Mae’n rhaid i chi fod ar gael i ddod ar yr encil rhwng Dydd Llun 13 – dydd Gwener 17 Mehefin 2022 er mwyn ymgeisio.

Rydym yn benodol chwilio am awduron o liw, ac/neu awduron anabl, neu sydd yn byw â salwch (meddylion neu gorfforol), i ymgeisio am le ar yr encil hwn.

Rydym hefyd yn croesawu ceisiadau gan awduron sydd yn cael eu tangynrychioli yn y byd theatr a llenyddiaeth yng Nghymru am resymau gwahanol, a byddwn yn eich gwahodd i esbonio pam eich bod yn ymgeisio yn eich geiriau eich hun.

* **Oes angen profiad arnaf i ymgeisio? Neu ydw i yn rhy brofiadol?**

Rydym yn bennaf chwilio am awduron sydd yn lled newydd i fyd y ddrama. Nid oes raid i chi fod â phrofiad blaenorol helaeth o ysgrifennu, dim ond syniadau da ac angerdd tuag at eich gwaith ysgrifennu. Ond rydym hefyd yn chwilio am wir botensial.

Os ydych chi yn awdur lled-brofiadol eisoes, efallai eich bod yn wynebu rhwystrau sydd yn eich atal rhag datblygu yn bellach. Neu efallai eich bod yn barod i arbrofi â dull, genre neu iaith newydd o fewn eich ysgrifennu. Bydd gan bawb ddiffiniad gwahanol o’r gair ‘profiad’ yng nghyd-destun eich gwaith ysgrifennu. Felly os nad ydych chi yn siŵr p’un ai yw’r cwrs hwn yn addas i chi ar y cam hwn o’ch gyrfa fel awdur, [cysylltwch â ni am sgwrs](https://www.llenyddiaethcymru.org/contact/).

* **Oes cost am y cwrs hwn?**

Nag oes. Mae’r rhan fwyaf o gyrsiau Tŷ Newydd yn costio, ond mae ambell gwrs neu weithgaredd strategol ar gael yn rhad ac am ddim i awduron drwy broses ymgeisio gystadleuol.

Bydd yn rhaid ystyried eich costau teithio i, ag o’r ganolfan. Os yw hyn yn creu problem, cysylltwch â ni am sgwrs. Bydd gennym gyllideb hygyrchedd i helpu awduron anabl sy’n wynebu cost ychwanegol i deithio.

* **Allwch chi roi mwy o wybodaeth ymarferol am Tŷ Newydd ac am y cwrs?**

Gallwch ddod o hyd i fwy o wybodaeth am Tŷ Newydd, sy’n cael ei rhedeg gan Llenyddiaeth Cymru, yma [ar ein gwefan](https://www.tynewydd.cymru). Gallwch weld lluniau a darllen blogiau wedi eu hysgrifennu gan awduron sydd wedi ymweld yn y gorffennol. Mae Tŷ Newydd yng Ngwynedd rhwng y môr a’r mynyddoedd – dafliad carreg o Barc Cenedlaethol Eryri ac o Benrhyn Llŷn – sydd yn Ardal o Harddwch Naturiol Eithriadol.

**Ar gyfer y cwrs hwn, bydd croeso i’r awduron gyrraedd** **rhwng 2.00 pm – 5.00 pm ar ddydd Llun 13 Mehefin 2022, a bydd y cwrs yn dod i ben ar ôl brecwast, tua 10.00 am, ar ddydd Gwener 17 Mehefin.** Mae cyfarwyddiadau teithio i’w weld [ar ein gwefan](https://www.tynewydd.cymru/dewchohydini/), a gallwn eich helpu i gyrraedd Tŷ Newydd o orsafoedd trên Cricieth a Bangor.

Bydd yr awduron yn derbyn ystafell wely yr un ar gyfer yr wythnos. Mae ambell ystafell yn en-suite, ac eraill yn rhannu ystafelloedd ymolchi. Bydd yr ystafelloedd gwely yn cael eu cynnig ar hap – heblaw am ystafelloedd hygyrch.

Bydd eich holl brydau bwyd yn cael eu darparu i chi gan ein cogydd preswyl, gan gynnwys brecwast, cinio, pryd nos poeth gyda phwdin, a digon o snacs yn cynnwys cacenni a bisgedi cartref. Gallwn baratoi prydau bwyd i bob math o anghenion diet neu alergeddau bwyd gwahanol.

Rydym yn gobeithio y bydd digon o amser rhydd i chi yn ystod y cwrs i fwynhau’r ardal, ac i ymlacio yn y ganolfan. Ond byddwn yn gofyn yn garedig i chi i fynychu’r holl ddigwyddiadau fydd yn cael eu trefnu fel rhan o gynnwys y cwrs, a bydd amserlen fanwl yn cael ei darparu.

* **Mae gen i anabledd neu salwch all ei gwneud yn anodd i mi gymryd rhan yn y cwrs, allwch chi helpu?**

Gallwn. Mae tîm Llenyddiaeth Cymru bob amser ar gael i drafod unrhyw bryderon neu geisiadau o flaen, ac yn ystod y cwrs.

I unigolion mewn cadair olwyn neu ag anghenion symudedd, mae gennym ni ystafell wely ac ystafell ymolchi hygyrch.

I awduron anabl ac/neu Fyddar sydd angen cymorth cynorthwyydd personol neu gyfieithydd BSL, gallwn sicrhau llety iddynt, a chyfrannu tuag at gostau darpariaeth sy’n gwneud mynychu’r cwrs yn bosib i chi.

Cysylltwch â ni i drafod unrhyw anghenion ymhellach.

* **Os y bydda i yn aflwyddiannus, a fydda i yn derbyn adborth?**

Byddwn yn rhoi gwybod canlyniad y broses ddethol erbyn dydd Gwener 13 Mai 2022.

Gan ein bod yn disgwyl nifer uchel o geisiadau, efallai na fydd modd i ni ddarparu adborth personol i bob cais. Fodd bynnag lle gallwn, byddwn yn ymgeisio i roi llinell o adborth neu gyngor unigol ar gyfleoedd eraill tebyg neu addas i chi gan Llenyddiaeth Cymru a Theatr y Sherman.

Rydym yn ymwybodol y gall derbyn newyddion eich bod wedi bod yn aflwyddiannus gael effaith negyddol ar eich llesiant. Rydym yn rhoi ein gair y byddwn yn dangos parch ac yn rhoi sylw i bob cais unigol, gan ystyried bob ymgeisydd yn ofalus.

Bydd gan dîm bychan o staff Llenyddiaeth Cymru a Theatr y Sherman fynediad at eich gwaith creadigol. Yn unol â’n strategaeth dod o hyd i dalent a chyfeirio talent, mae posib y byddwn yn cysylltu â chi yn y dyfodol wrth i gyfleoedd eraill addas godi, yn seiliedig ar eich gwaith a’ch diddordebau. I alluogi Llenyddiaeth Cymru i gydymffurfio â’r ddeddf diogelu data (GDPR), gofynnwn i chi lenwi’r adran berthnasol ar ddiwedd y ffurflen gais i roi gwybod os nad ydych chi eisiau clywed gan Llenyddiaeth Cymru am gyfleodd yn y dyfodol.

Os oes gennych unrhyw gwestiynau pellach am y cwrs neu’r broses ymgeisio, cysylltwch â Llenyddiaeth Cymru am sgwrs anffurfiol ar y ffôn neu dros ebost.

**Ffurflen Gais**

Os oes angen rhagor o wybodaeth arnoch chi, mae croeso i chi [gysylltu â Llenyddiaeth Cymru](https://www.llenyddiaethcymru.org/contact/).

**Dyddiad cau’r broses gais yw 5.00 pm ar ddydd Llun 2 Mai 2022.**

**Eich Manylion**

1. **Enw Llawn:**
2. **Cyfeiriad Ebost:**
3. **Rhif ffôn:**
4. **Eich cyfeiriad cartref, gan gynnwys cod post:**
5. **Dyddiad Geni:**

Mae’r cwrs hwn wedi ei greu yn arbennig i awduron a darpar awduron sydd yn cael eu tangynrychioli yn y byd theatr a llenyddiaeth yng Nghymru. Drwy ddarparu cyfle arbennig i awduron o liw, awduron sydd yn byw ag anableddau neu salwch, awduron LHTDC+, awduron sydd yn dod o gefndir incwm isel, neu awduron sy’n cael eu tangynrychioli mewn modd arall, y gobaith yw y bydd y profiadau bywyd yma yn cael gwell cynrychiolaeth yn y dyfodol – gan sicrhau fod ein theatr a’n llenyddiaeth yn berthnasol i bawb.

1. **Ydych chi yn:**

* **Unigolyn o liw (o gefndir ethnig lleiafrifol yng Nghymru)**
* **Unigolyn anabl, neu yn byw â salwch (meddyliol/corfforol)**
* **Arall: mae’n well gen i esbonio yn fy ngeiriau fy hun pam fy mod yn cael fy nhangynrychioli yn y byd theatr a llenyddiaeth yng Nghymru:**

1. **Pam eich bod yn awyddus i ymgeisio am y cyfle hwn?**  
     
   Mae croeso i chi sôn ychydig am eich profiadau blaenorol o ysgrifennu creadigol neu ysgrifennu i’r theatr yma. Gallwch sôn am eich uchelgais neu freuddwyd yn y byd theatr a chyhoeddi, a nodi beth yr ydych yn obeithio ei ddysgu a’i gyflawni o fod ar y cwrs.  
     
   Dim mwy na 500 gair
2. **Os gwelwch yn dda, gyrrwch un darn o’ch gwaith ysgrifennu gwreiddiol atom ni i** [post@llenyddiaethcymru.org](mailto:post@llenyddiaethcymru.org)

**Awgrymwn ddarn o ysgrifennu i’r llwyfan. Neu os nad ydych chi wedi ysgrifennu i’r llwyfan o’r blaen, mae croeso i chi yrru paragraff yn esbonio syniad am ddrama – gan sôn am y themâu, y stori ac efallai y cymeriadau.**

Neu mae croeso i chi yrru fideo ohonoch yn esbonio syniad am stori addas. [Cysylltwch â ni am gymorth](https://www.llenyddiaethcymru.org/contact/) i yrru eich fideo atom.  
  
Awgrymwn sgript ddim mwy na 10 tudalen. Os yn gyrru fideo, gofalwch nad yw’n glip hirach na 5 munud.

**Caniatâd a Phreifatrwydd**

GDPR: Mae Llenyddiaeth Cymru a Theatr y Sherman yn ymrwymo i warchod eich preifatrwydd a’ch data. Caiff y data personol rydych yn ei ddarparu yn y ffurflen gais hon ei brosesu gan Llenyddiaeth Cymru a Theatr y Sherman er mwyn gweinyddu eich cais am nawdd, yn unol â’r Ddeddf Gwarchod Data (GDPR). Cedwir y data hwn trwy gyfnod y broses ymgeisio, ac am gyfnod rhesymol ar gyfer adrodd yn ôl a gwerthuso.

1. **Ydych chi’n cytuno y caiff Llenyddiaeth Cymru a Theatr y Sherman** **storio a defnyddio’r data a roddir yn y modd yma?**

(Ydw / Nac Ydw)

Hoffai Llenyddiaeth Cymru a Theatr y Sherman anfon gwybodaeth atoch trwy ebost, ynglŷn â’i ddigwyddiadau, cyfleoedd a chynnyrch. Gallwch ddileu eich caniatâd i dderbyn gwybodaeth Llenyddiaeth Cymru a Theatr y Sherman am eu ddigwyddiadau, cyfleoedd a chynnyrch ar unrhyw adeg. I weld eich data personol a gadwir gan Llenyddiaeth Cymru a Theatr y Sherman, cysylltwch â ni.

1. **Ydych chi’n cytuno y caiff Llenyddiaeth Cymru a Theatr y Sherman** **gysylltu â chi?**

(Ydw / Nac Ydw)